Cosatu nié deel van landwye stakingDie leierskap van Saftu kondig hul beplande landswye staking aan (23 April 2018). Foto: Twitter via @SAFTU_media Die vakbondfederasie Cosatu het Dinsdag gesê hy sal nié deelneem aan die landwye staking teen die voorgestelde minimumloon en sekere wysigings aan arbeidswetgewing wat vir Woensdag beplan word nie. Die South African Federation of Trade Unions (Saftu) het Maandag gesê hy sal Woensdag op ŉ landwye algemene staking gaan oor “die grootste aanvalle op die werkersklas, vakbonde en die armes sedert die einde van apartheid”. Saftu het uitgevaar teen die regering se beplande minimumloon van R20 per uur of R3 500 per maand, asook sekere wysigings aan arbeidswetgewing. Die vakbondfederasie sê hy is ontevrede oor die ekonomiese uitdagings wat voortdurend armes en die werkersklas in die gesig staar. Saftu beweer in ŉ verklaring dat die uitvoerende hoofde van die land se top-100 maatskappye R17,97 miljoen per jaar verdien, wat neerkom op R8 625 per uur. “Tog verwag hierdie hoogs oorbetaalde magnate, saam met hulle nuwe kampioen in die Uniegebou, multibiljoenêr pres. Cyril Ramaphosa, dat werkers en hulle families moet oorleef op net R20 per uur – iets wat hulle nooit in hulle wildste drome vir hulself sal aanvaar nie,” lui Saftu se verklaring. Saftu het gesê hy sal al sy filiale en bondgenote in die burgerlike samelewing saamroep om daarop aan te dring dat stappe gedoen word om ŉ einde te bring aan die “land se krisis van werkloosheid, armoede en ongelykheid”. Saftu het vakbonde wat verbind is aan Cosatu aangemoedig om hulle ook by die staking aan te sluit. Cosatu het egter gesê hy is bekommerd oor die “misleidende stellings” van sommige Saftu-leiers oor Cosatu se deelname. “Ons wil dit duidelik stel dat Cosatu nie deel is van die beplande staking nie. Ons veroordeel die kwaadwillige pogings deur Saftu om ons lede te verwar,” het die vakbondfederasie in ŉ verklaring gesê. “Cosatu ondersteun die nasionale minimumloon en ons het geen rede om te staak oor iets wat tot die werkers se voordeel sal wees nie.” Die minimumloon sal ŉ groot verandering vir die werkersklas teweegbring wat ŉ verhoging in inkomste vir 47% van die werkerskorps, of ses miljoen werkers, sal beteken – werkers wat tans minder as R20 per uur verdien. “Dít is die grondslag wat ons sal help om op te bou na ŉ leefbare minimumloon,” het Cosatu gesê. Woensdag se beplande staking is volgens Cosatu gegrond op “wanvoorstellings en bisarre samesweringsteorieë”. Saftu het die volgende plekke geïdentifiseer waar werkers Woensdag kan byeenkom om van 10:00 af met die onderskeie optogte te begin: Johannesburg – Newtown Precinct Park Optog na departement van arbeid, provinsiale departement van gesondheid en premierskantoor. Kaapstad – Keizersgracht Optog na kantoor van Stad Kaapstad en die parlement. Port Elizabeth – Vusi Dlamini Square Optog na Centenary Hall. Bloemfontein – Batho-saal Optog na departement van arbeid. Polokwane – SABC Park Optog na departement van arbeid en departement van maatskaplike ontwikkeling. Durban – Botha’s Place Optog na Durban-stadsaal, departement van arbeid, departement van ekonomiese ontwikkeling, premierskantoor en burgemeesterskantoor.